Shtohet dhuna në Karaçi
Gjatë këtij viti janë vrarë rreth 500 vetë, gjysma në qytetin më të madh dhe qendrën komerciale të vendit
Vala e dhunës ekstremniste, etnike, sektare dhe politikisht e motivuar, që ka mbërthyer Pakistanin vitet e fundit duket se është intensifikuar, ndërsa përllogaritet që 500 veta të jenë vrarë gjatë këtij viti. Gjysma e vrasjeve kanë ndodhur në qytetin më të madh të vendit dhe qendrën komerciale të Karaçit, ku vëzhguesit fajësojnë luftën për pushtet mes grupeve politike dhe fetare. Ayaz Gul njofton për Zërin e Amerikës nga Islamabadi. Karaçi është qyteti më i madh i Pakistanit dhe qendër tregëtare, i cili sjell rreth dy të tretat e të ardhurave të vendit nga taksat, por ky qytet ka edhe një histori të gjatë dhune. Parti politike dhe fetare shpesh fajësohen për përdorimin e bandave kriminale etnike për përfitime monetare përmes zhantazhit, për grabitje toke, për trafikim narkotikësh apo për rrëmbime me qëllim shpërblimi. Grupet rivale here herë shpërthejnë në beteja të gjata me armë, duke përfshirë lagje të tëra të kryeqytetit të provinces jugore Sin. Shumica e kritikëve thonë se dhuna e fundit në qytetin me më shumë se 18 milionë banorë është shkak i mosmarrëveshjeve etnike mes forcës politike mbizotëruese të Karaçit, Lëvizjes Muttahida Qaumi, ose MQM, dhe Partisë Kombëtare Awami, ose ANP. Dy partitë fajësojnë hapur njera tjetrën për vënien në shënjestër të anëtarëve të tyre. Për ironi, këto dy grupime janë aleate në koalicionin qeverisës të provincës, i kryesuar nga Partia e Popullit e Pakistanit, e cila fajësohet po ashtu për aktet e dhunës. Që të gjithë mohojnë pjesëmarrjen në këtë dhunë. Analistët pakistanezë përllogarisin se mbi 6,000 njerëz kanë vdekur në Karaçi që prej vitit 2008, shumica nga sulme sektare dhe politike. Anis Haroon, aktivist i njohur i të drejtave të njeriut me bazë në Karaçi, thotë se përplasjet e dhunshme politike u kanë mundësuar grupeve kriminale që të shfrytëzojnë mungesën e rendit për të arritur qëllimet e tyre. Ahmed Bilal Mehbood, i cili kryeson Institutin Pakistanez pro-demokracisë për Zhvillim Legjislativ dhe Transparencë, thotë se struktura administrative dhe forca policore jo e trajnuar mirë prej gati 35 mijë vetash në Karaçi janë politizuar shumë gjatë viteve të fundit. Intensiteti i sulmeve të qëllimshme thuhet se ka lidhje gjithashtu me procesin e vazhdueshëm të verifikimit të votuesve nga autoritetet e zgjedhjeve në Karaçi. Kritikët thonë se në të kaluarën lëvizja MQM ka qenë në gjendje të manipulojë pjesëmarrjen në zgjedhje dhe tani po përpiqet të pengojë përpjekjet e verifikimit. Udhëheqësit e partisë i mohojnë këto akuza. Zgjedhjet në Pakistan pritet të zhvillohen në muajin maj dhe shumica e partive politike po kërkojnë dislokimin e trupave në qendrat e votimit të Karaçit për të ruajtur paqen. Ahmed Bilal Mehbood dhe vëzhgues të tjerë të pavarur janë skeptikë rreth aftësisë së qytetit për të mbajtur zgjedhjet pa ndihmën e ushtrisë. Baluçistani, në Pakistanin jug-perëndimor, është një pikë tjetër shqetësimi për organizatorët e zgjedhjeve. Atje, kryengritja separatiste e nivelit të ulët bashkë me sulmet vdekjeprurëse kundër pakicës muslimane shi’ite ka shtuar gjithashtu shqetësimet e sigurisë. Në veri-perëndim, Talibanët e Pakistanit vazhdojnë kryengritjen e tyre. Por trazirat në Karaçi mund të jenë shumë më të rendësishme për të ardhmen afat-gjatë të ekonomisë së vendit. Analistët thonë se dhuna në Karaçi, bashkë me krizën më të rëndë energjitike, kanë ngjallur frikë tek shumë investitorë të huaj gjatë viteve të fundit, ndërkohë që parregullsitë e shpeshta ekonomike kanë shkaktuar humbjen çdo ditë të miliona dollarëve.